
Az eltérő élőhelyhasználat mintázata és lehetséges okai két együttesen előforduló sötétaljú hangyaboglárka (Maculinea nausithous) és vérfű hangyaboglárka (Maculinea teleius) populációban

A nappali lepkék kiemelt jelentőségű csoportját alkotó hangyaboglárka fajok (Maculinea spp.) közül kutatásunkban a vérfű- (Maculinea teleius) és a sötétaljú hangyaboglárka (Maculinea nausithous) együttesen előforduló populációját vizsgáltuk 3 éven keresztül (2012-2014) egy fertő-hansági vérfüves kaszálóréten (Hidegség).

A két faj nagyon hasonló ökológiai igényekkel rendelkezik, viszont - korábbi vizsgálatok eredményei szerint- az élőhelyen belüli eloszlásuk eltérő. Ez feltételezésünk szerint annak lehet a következménye, hogy a hangyagazdáik különböző mikroklimatikus körülményeket kedvelnek, ezért munkánk elsődleges célkitűzése az volt, hogy megállapítsuk a két faj egyedeinek térbeli eloszlása összefügg-e hangyagazdáik eloszlásával. Továbbá, azt is megpróbáltuk kideríteni, hogy a mintavételi területen végzett élőhelykezelés milyen hatással van a lepkék és a hangyák előfordulására, illetve van-e különbség a két faj demográfiájában.

Eredményeink alapján a M. nausithous előfordulása és kizárólagos hangyagazdájának (Myrmica rubra) gyakorisága között pozitív összefüggést találtunk. A kaszálás nem volt kimutatható hatással a hangyagazdákra, de mindkét lepkefaj egyedszáma magasabb volt a kaszálatlan területeken és pozitívan korreláltak a vérfű virágfejek számával.



